送侯元進罷涇溪丞
作者：周紫芝
朝代：宋

paragraphs: 胡雛飲馬窺長江，巨鼎一沸俱倉黄。
我攜老稚不知處，流離夜竄涇山陽。
山中小邑真蕞爾，井邑無聲但流水。
亂石巉崢虎看人，賈客稀疏市爭米。
憶昔相逢羣盗中，過我天宫寶坊裏。
人言覓句崔立之，恐是前身侯叔起。
當官論事嚼寒冰，醉後詩成只彈指。
三年兵火夢中遊，别去何堪日千里。
人生直氣忌太高，論少卑之亦聊爾。
功名唾手良偶然，邂逅庸奴亦如此。
如公人物自有餘，似我蒼華真老矣。
只今滿世尚干戈，應念相思遣雙鯉。